Diari Oficial de la Generalitat Valenciana


Sumari del DOGV 8871, del 31-07-2020 (2020/5884)

RESOLUCIÓ de 17 de juliol de 2020, de la Conselleria d'Educació, Cultura i Esport, per la qual s'acorda deixar sense efecte la modalitat de premis dels llibres de les Fogueres convocats per Resolució de 31 de gener de 2020, de la Conselleria d'Educació, Cultura i Esport, per la qual es convoquen les subvencions destinades a la promoció de l'ús del valencià en l'àmbit festiu per a l'any 2020.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8871

Data del DOGV
:   31-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5884


Data del document
:   17-07-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 17 de juliol de 2020, de la Conselleria d'Educació, Cultura i Esport, per la qual s'acorda deixar sense efecte la modalitat de premis dels llibres de les Fogueres convocats per Resolució de 31 de gener de 2020, de la Conselleria d'Educació, Cultura i Esport, per la qual es convoquen les subvencions destinades a la promoció de l'ús del valencià en l'àmbit festiu per a l'any 2020. [2020/5884]  
Mitjançant la Resolució de 31 de gener de 2020, de la Conselleria d'Educació, Cultura i Esport, per la qual es convoquen les subvencions destinades a la promoció de l'ús del valencià en l'àmbit festiu per a l'any 2020 (DOGV 8734, de 06.02.2020) es van convocar les subvencions de la Conselleria d'Educació, Cultura i Esport per a les activitats de promoció de l'ús del valencià realitzades per les comissions de festes de les Falles, de la Magdalena, de les Fogueres i de Moros i Cristians durant l'any 2020.  
Les ajudes anaven dirigides a subvencionar l'edició en valencià dels llibres de les festes de les Falles, de la Magdalena, de les Fogueres i de les de Moros i Cristians.  
El termini de presentació de sol·licituds es va obrir l'endemà de la publicació de la resolució de convocatòria en el DOGV i va quedar interromput per la declaració d'alarma i la suspensió dels terminis administratius que implicava. El dilluns 1 de juny es van reprendre els terminis administratius interromputs anteriorment per a la presentació de sol·licituds.  
La situació de crisi sanitària produïda per la Covid-19 i la impossibilitat de dur a terme els diferents actes de la festa van obligar a la suspensió definitiva de la celebració de la festa de les Fogueres de Sant Joan decretada per l'alcalde d'Alacant, el 12 de maig de 2020, i amb el suport de la Federació de les Fogueres de Sant Joan. Sense poder complir els actes programats per a les festes de l'any 2020 i després d'haver decidit començar a treballar en la festa de l'any 2021, l'objecte de la convocatòria de subvencions de premis de llibres de Fogueres de 2020 de promoció del valencià quedava sense possibilitats de complir-se.  
  
D'acord amb l'article 24.6 de la Llei 38/2003, de 17 de novembre, general de subvencions, i sense que s'haja dictat resolució ni provisional ni definitiva, i d'acord amb l'article 21 de la Llei 39/2015, d'1 d'octubre, del procediment administratiu comú de les administracions públiques, procedeix resoldre la convocatòria de llibres de les fogueres.  
  
Per tot això, en virtut de les facultats que confereix l'article 28 de la Llei 5/1983, de 30 de desembre, del Govern Valencià i de l'article 160.4 b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, vista la proposta del director general de Política Lingüística i Gestió del Multilingüisme de 25 de juny de 2020 i de conformitat amb aquesta, resolc:   
  
  
Primer  
Deixar sense efecte la modalitat de llibres de les Fogueres previst en la Resolució de 5 de març de 2020, de la Conselleria d'Educació, Cultura i Esport.  
  
Segon  
Les sol·licituds que s'hagueren presentat abans de la publicació d'aquesta resolució, per la qual es deixa sense efecte la modalitat de llibres de les Fogueres, s'arxivaran sense més tràmits per la desaparició sobrevinguda de l'objecte del procediment.  
  
Tercer  
Declarar disponible el crèdit reservat per a la modalitat de llibres de les Fogueres de la convocatòria 2020 per import de 64.500 € de la línia S3166000 del programa pressupostari 10.17.04.269.74, de la Llei de Pressupostos de la Generalitat Valenciana per a l'exercici 2020.  
  
Contra aquesta resolució, que posa fi a la via administrativa, podrà interposar-se potestativament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, recurs de reposició davant el mateix òrgan que l'ha dictada, en el termini d'un mes a comptar de l'endemà al de la seua publicació en el Diari Oficial de la Generalitat Valenciana, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà al de la seua publicació en el Diari Oficial de la Generalitat Valenciana, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 17 de juliol de 2020.- El conseller d'Educació, Cultura i Esport: Vicent Marzà Ibáñez.